CELEX: 32020R1702
Language: ro
Date: 2020-11-10 00:00:00
Title: Regulamentul de punere în aplicare (UE) 2020/1702 al Comisiei din 10 noiembrie 2020 privind clasificarea anumitor mărfuri în Nomenclatura combinată

16.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 382/4
               
            
         REGULAMENTUL DE PUNERE ÎN APLICARE (UE) 2020/1702 AL COMISIEI
         din 10 noiembrie 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a aceluiași tabel.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute de prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a aceluiași tabel.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.
         
         
            Adoptat la Bruxelles, 10 noiembrie 2020.
            
               
                  Pentru Comisie,
               
               
                  Pentru Președinte,
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Sistem de înfășurare a cablurilor alcătuit din următoarele componente:
                        
                                    —
                                 
                                 
                                    un cablu prevăzut cu un conector (un ștecăr) la un capăt, pentru o tensiune de maximum 1 000  V;
                                 
                              
                                    —
                                 
                                 
                                    un înfășurător de cablu din material plastic echipat cu un mecanism retractabil cu arc (incluzând un sistem de frânare pentru oprirea înfășurării), un sistem de contacte din alamă pentru transmisia curentului electric și accesorii din material plastic.
                                 
                              Articolul este conceput pentru a fi integrat într-un aspirator.
                        A se vedea imaginile  (*1).
                     
                     
                        8544 42 90 
                     
                     
                        Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 3 la secțiunea XVI, precum și pe baza textului codurilor NC 8544 , 8544 42  și 8544 42 90 .
                        Clasificarea la poziția 8508  ca părți ale aspiratoarelor este exclusă, deoarece, pe baza caracteristicilor sale obiective, articolul nu este identificabil ca fiind destinat exclusiv sau în principal unui aspirator.
                        Articolul este o combinație de mașini (componentele sale sunt asamblate împreună pentru a forma un întreg) în sensul notei 3 la secțiunea XVI, constând în principal într-un cablu prevăzut cu un conector de la poziția 8544  și un înfășurător de la poziția 8479 . Cablul este cel care îndeplinește funcția principală a mașinii.
                        Prin urmare, articolul trebuie clasificat la codul NC 8544 42 90  drept alte conductoare electrice pentru tensiuni de maximum 1 000  V, prevăzute cu conectori.
                     
                  
               
            
               (*1)  Imaginile au un caracter pur informativ.